ט"ו באלול תשע"ד  
10.9.2014

**שער לזיכרון היסטורי- עמיות יהודית**

**יערה סלמון מיכאלי**

**זיכרון- הגדרה מילולית**

1.תפקוד מוחי המשמש לאגירת ושמירת מידע. "הזקן איבד את הזכרון ולא זיהה את נכדו".  
2.חוויה או מידע מהעבר שנשמרו בתודעה. "הזכרון הראשון שלי הוא מגיל 3".  
3.הנצחה. "יום הזכרון." "אנדרטת זיכרון".

**הזיכרון כציווי?**

" בְּכָל דּוֹר וָדוֹר חַיָּב אָדָם לִרְאוֹת אֶת עַצְמוֹ כְּאִלוּ הוּא יָצָא מִמִּצְרַיִם, שֶׁנֶּאֱמַר: (שמות יג ח): "וְהִגַּדְתָּ לְבִנְךָ בַּיוֹם הַהוּא לֵאמֹר, בַּעֲבוּר זֶה עָשָׂה יְיָ לִי בְּצֵאתִי מִמִּצְרָיִם".

"רק הִשָּׁמֶר לְָך ושְׁמֹר נַפְשְָׁך מְאֹד פֶּן תשְׁכַּח אֶת הדְּבִָרים אֲשֶׁר ראּו עֵינֶיָך ופֶן-יָסּורּו מִלְּבָבְָך, כֹּל יְמֵי חיֶּיָך; וְהֹודַעְתם לְבָנֶיָך, וְלִבְנֵי בָנֶיָך". (דברים ד, ט)

נדר / אברהם שלונסקי

על דעת עיני שראו את השכול, ועמסו זעקות על לבי השחוח   
על דעת רחמי שהורוני למחול, עד באו ימים שאיימו מלסלוח   
נדרתי הנדר: לזכור את הכל, לזכור - ודבר לא לשכוח.

דבר לא לשכוח - עד דור עשירי, עד שוך עלבוני עד כולם עד כולם  
עדי יוכלו כל שבטי מוסרי, קונם אם לריק יעבור ליל הזעם  
קונם אם לבוקר אחזור לסורי, ומאום לא אלמד גם הפעם.

**שהר הזיכרון יזכור במקומי /יהודה עמיחי**

שהר הזכרון יזכור במקומי, זה תפקידו.  
 שהגן לזכר יזכור,  
שהרחוב על שם יזכור,  
שהבנין הידוע יזכור,  
שבית התפילה על שם אלוהים יזכור,   
שספר התורה המתגלגל יזכור,  
שהיזכור יזכור.   
שהדגלים יזכרו,   
התכריכים הצבעוניים של ההסטוריה, אשר הגופים שעטפו הפכו אבק.   
שהאבק יזכור.  
שהאשפה תזכור בשער.   
שהשליה תזכור.  
שחית השדה ועוף השמים יאכלו ויזכרו,  
שכולם יזכרו, כדי שאוכל לנוח.

**הזיכרון כמעמסה?**

אין, ואסור, לתת לעבר שליטה בקביעת עתידה של חברה ובגורלו של עם.  
איני רואה סכנה גדולה יותר לעתידה של מדינת ישראל מאשר העובדה שהשואה הוחדרה בשיטתיות ובעוצמה לתודעתו של כל הציבור הישראלי, גם לאותו חלק שלא עבר את השואה, וכן לדור הבנים שנולדו וגדלו כאן. לשם מה? מה אמור הילד לעשות בזיכרונות אלה?  
ייתכן שחשוב שהעולם הגדול יזכור. עלינו, לעומת זאת, לשכוח.   
איני רואה היום תפקיד פוליטי וחינוכי חשוב יותר למנהיגי האומה הזאת מאשר להתייצב לצד החיים, להתמסר לבניית עתידנו, ולא לעסוק, השכם והערב, בסמלים, בטקסים ובלקחי השואה. עליהם לשרש את שליטתו של ה"זכור" ההיסטורי על חיינו.

יהודה אלקנה, "בזכות השכחה". פורסם ב''הארץ'', 2.3.1988

**אחרי השואה/ אברום בורג**

"...לשואה הנוראה שעבר עמנו יש חלון ראווה ודרכו ניתן להציץ פנימה. ׳יד ושם׳ שמו. על גבעה יפה בעיבורה של ירושלים, נסמך בגבו על הר הרצל ובית הקברות הצבאי, שוכן המוזיאון הלאומי לטראומה ולקרבנותיה. שכנות טובה. אורחים רשמיים של מדינת ישראל מחויבים לעבור בסך ב"יד ושם", אתר ההנצחה הרשמי והחוקי של מדינת ישראל. לכל האומות יש מצבה לחייל האלמוני, ליחיד. ולנו יש אנדרטה לכלל, לכולנו. וכולם חייבים להתייצב שם ולהתאבל איתנו עלינו, איש בל יעדר... ׳יד ושם׳ הוא לא רק חלון ראווה חיצוני, הוא גם תעודת הזהות הפנימית, לא רק תדמית אלא הדמות עצמה. ישראל הפנימה בעוצמות שאין היא מודה בהן את חוסר הביטחון העצמי שלה, הטבעי כל כך לקורבנות של טראומה. מזה שנים ארוכות אנחנו חיים במתח המתמיד ובסתירה הפנימית של התחמשות בלתי פוסקת, שנועדה לכסות ולכפר על אין אונות מובנית. אריג שזור של כוח, אימפוטנטיות ופחד קיומי מתמיד. ישראל המוצלחת היא גם אומת הקורבנוּת שהטראומה הפכה לדתהּ הרישמית.

**לזכור ולהמשיך הלאה?**

משחרב בית המקדש, רבו פרושים (כשפרשו מהנאות העולם הזה כסמל לאבל) בישראל ולא היו אוכלין בשר ולא היו שותין יין. ניטפל להן (=פנה לעזרתם) רבי יהושע:

* אמר להן: בני, מפני מה אין אתם אוכלים בשר?
* אמרו לו: נאכל בשר, שבכל יום היה תמיד (=קורבן תמיד שהוקרב בבית המקדש) קרב על גבי המזבח ועכשיו בטל?
* אמר להם: מפני מה שאין אתם שותין יין?
* אמרו לו: נשתה יין, שממנו היה מתנסך על גבי המזבח ועכשיו בטל? (=הקרבת הקורבנות בבית המקדש כללה יציקת יין על גבי המזבח)
* אמר להם: אף תאנים וענבים לא נאכל, שמהם היו מביאים ביכורים בעצרת (=שבועות), לחם לא נאכל, שממנו היו מביאים שתי הלחם ולחם הפנים (=קורבנות של לחם שהיו נהוגים במקדש), מים לא נשתה, שמהם היו מנסכין (על המזבח ) בחג (סוכות)!
* שתקו.
* אמר להם: שלא להתאבל כל עיקר אי אפשר, שכבר נגזרה גזירה; ועוד: להתאבל יותר מדי אי אפשר - שאין גוזרין גזירה על הציבור אלא אם כן רוב ציבור יכולין לעמוד בה, אלא כך אמרו חכמים: סד אדם את ביתו בסיד ומשייר דבר מועט, זכר לירושלים (=נוהגים להשאיר בבית פינה לא מסוידת כזכר לחורבן). עושה אדם כל צורכי סעודה, ומשייר דבר מועט...עושה אישה כל תכשיטיה, ומשיירת דבר מועט... שנאמר "אם אשכחך ירושלים תשכח ימיני" (תהלים קלז)

תוספתא, מסכת סוטה פרק טו, ה

**זיכרון ושכחה/ ברל כצנלסון**

שני כוחות ניתנו לנו: זכרון ושכחה. אי אפשר לנו בלעדי שניהם. אילו לא היה לעולם אלא זכרון, מה היה גורלנו? היינו כורעים תחת משא הזכרונות. היינו נעשים עבדים לזכרוננו, לאבות אבותינו. קלסתר פנינו לא היה אז אלא העתק של דורות עברו. ואילו היתה השכחה משתלטת בנו כליל - כלום היה עוד מקום לתרבות, למדע, להכרה עצמית, לחיי נפש? לולא נשתמרו בזכרון האנושיות, דברים יקרי ערך, מגמות נעלות, זכר תקופות פריחה ומאמצי חירות וגבורה, לא היתה אפשרית כל תנועה מהפכנית, היינו נמקים בדלותנו ובבערותנו, עבדי עולם.

דור מחדש ויוצר איננו זורק אל גל האשפה את ירושת הדורות. הוא בוחן ובודק, מרחיק ומקרב. ויש שהוא נאחז במסורת קיימת ומוסיף עליה. ויש שהוא יורד לגלי גרוטאות, חושף נשכחות, ממרק אותן מחלודתן, מחזיר לתחיה מסורת קדומה, שיש בה כדי להזין את נפש הדור מחדש. אם יש בחיי העם משהו קדום מאד ועמוק מאד, שיש בו כדי לחנך את האדם ולחסן אותו לקראת הבאות..

**מגילת העצמאות**

בארץ-ישראל קם העם היהודי, בה עוצבה דמותו הרוחנית, הדתית והמדינית, בה חי חיי קוממיות ממלכתית, בה יצר נכסי תרבות לאומיים וכלל-אנושיים והוריש לעולם כולו את ספר הספרים הנצחי. לאחר שהוגלה העם מארצו בכוח הזרוע שמר לה אמונים בכל ארצות פזוריו, ולא חדל מתפילה ומתקוה לשוב לארצו ולחדש בתוכה את חירותו המדינית. מתוך קשר היסטורי ומסורתי זה חתרו היהודים בכל דור לשוב ולהאחז במולדתם העתיקה; ובדורות האחרונים שבו לארצם בהמונים, וחלוצים, מעפילים ומגינים הפריחו נשמות, החיו שפתם העברית, בנו כפרים וערים, והקימו ישוב גדל והולך השליט על משקו ותרבותו..

מדינת ישראל תהא פתוחה לעליה יהודית ולקיבוץ גלויות; תשקוד על פיתוח הארץ לטובת כל תושביה; תהא מושתתה על יסודות החירות, הצדק והשלום לאור חזונם של נביאי ישראל; תקיים שויון זכויות חברתי ומדיני גמור לכל אזרחיה בלי הבדל דת, גזע ומין; תבטיח חופש דת, מצפון, לשון, חינוך ותרבות; תשמור על המקומות הקדושים של כל הדתות; ותהיה נאמנה לעקרונותיה של מגילת האומות המאוחדות. ה' אייר תש"ח, 14 במאי 1948.